ओमानसँग आज नेपाल भिड्दै, आसिफ र कुशल दुवैले खेल्ने सम्भावना
ओपनरद्वय आसिफ शेख र कुशल भुर्तेल दुवैले ओमानविरुद्ध मंगलबार हुने विश्वकप लिग २ क्रिकेटमा खेल्ने सम्भावना बढेको छ । लिग २ को ३ वर्षे साइकलमा यो ओमानको अन्तिम खेल हो ।
ह्युस्टन, अमेरिका — ओपनरद्वय आसिफ शेख र कुशल भुर्तेल दुवैले ओमानविरुद्ध मंगलबार हुने विश्वकप लिग २ क्रिकेटमा खेल्ने सम्भावना बढेको छ । लिग २ को ३ वर्षे साइकलमा यो ओमानको अन्तिम खेल हो ।३५ खेल खेलेको ओमान ४४ अंकसहित शीर्ष स्थानमा छ । नेपालले १४ खेल मात्र खेलेको छ र १३ अंकसहित सात राष्ट्र सहभागी प्रतियोगिताको छैटौं स्थानमा छ ।अमेरिका भ्रमणमा लिग २ को पहिलो खेलमा नेपाल बिहीबार ओमानसँग १३ रनले पराजित हुँदा आसिफ र कुशल दुवै चोटका कारण खेल खेलेका थिएनन् । अभ्यास खेलहरुमा यी दुई घाइते भएपछि सुवास खकुरेललाई नेपालबाट झिकाई ओमानसँगको खेलमा उनले र सुनिल धमलाले ओपनिङ ब्याटिङ गरेका थिए । दुवैले सम्झन लायक प्रदर्शन गर्न सकेका थिएनन् ।अमेरिकासँग शनिबार दोस्रो खेलमा टिममा फर्किएर आसिफ र कुशल दुवैले ब्याटिङ गरेका थिए । आसिफले कुशलसँग मिलेर नेपाललाई राम्रो सुरुआत दिलाएका थिए । यी दुईले १२ ओभरभित्र पहिलो विकेटमा ५६ रन जोडेका थिए । कुशलले ३६ बलमा १९ र आसिफले ७० बल खेली ६ चौकासहित ६१ रन बनाएका थिए ।तर दुवै फिल्डिङका क्रममा घाइते भएका थिए । विकेट किपिङका क्रममा आसिफलाई उनको चोटग्रस्त घुँडामा बलले लागेको थियो । कुशल फिल्डिङका क्रममा घाइते भएका थिए । जसका कारण दुवैले प्रतियोगिताको थप खेल खेल्नेमा शंका गरिएको थियो । तर दुवैले सोमबार नेट्समा ब्याटिङका लागि समय बिताएका थिए । त्यसैले दुवैले ओमानविरुद्ध खेल्ने संकेत देखिएको छ ।कप्तान सन्दीप लामिछानेको स्पिन जोडीको रुपमा रहेका सुशन भारीले दुवै खेलमा कुनै विकेट लिन सकेका छैनन् । त्यसैले उनको स्थानमा सागर ढकाललाई खेलाइने सम्भावना बढेको छ । मोसा क्रिकेट रंगशालाको विकेटमा स्पिनरले खासै देखाउन नसकेकाले करण केसी र सोमपालपछि नेपालले मध्यम गतिको बलर पनि खेलाउने सम्भावना पनि उतिकै देखिन्छ । यस्तो भएमा किशोर महतोले एकदिवसीय अन्तर्राष्ट्रियमा ‘डेब्यु’ गर्ने अवसर पाउने छन् ।पहिलो खेलमा अमेरिकासँग १ सय १४ रनले पराजित ओमानले त्यसपछि नेपाल र अमेरिकालाई समान १३ रनले पराजित भएको थियो । नेपालविरुद्धको पहिलो खेलमा पहिलो बलमै करणद्धारा एलबीडब्लु आउट भएका कश्यप प्रजापतिले अमेरिकाविरुद्ध आइतबार १ सय ३ रन बनाएका थिए । त्यस्तै जतिन्दर सिंहले ६७ र सदाब खानले ५१ रन बनाएकाले ओमानको माथिल्लो क्रमको ब्याटिङ राम्रो लयमा देखिएको छ ।लिग २ अर्को वर्ष हुने एकदिवसीय विश्वकप छनोट र एकदिवसीय अन्तर्राष्ट्रिय मान्यताको आधार हो । अमेरिकामा भइरहेको लिग २ नेपालको चौथो शृंखला हो । लिग २ मा सहभागि ७ टोलीले ९ शृंखला अर्थात ३६ एकदिवसीय अन्तर्राष्ट्रिय खेल खेल्नु पर्ने प्रावधान छ ।लिग २ को शीर्ष ३ टोली सोझै जुलाईमा हुने एकदिवसीय विश्वकप छनोटमा पुग्ने छन् भने चौथो र पाँचौं हुने टोलीले शीर्ष तीन टोलीले जस्तै एकदिवसीय अन्तर्राष्ट्रिय मान्यता कायम राख्दै विश्वकप छनोटमा पुग्ने अर्को मौका पाउने छन् ।